- Planen er at etablere et privat akutcenter med fast personel. 84-årige Knud Rohde Nielsen fra Fjelsø har besluttet sig for, at han ikke bare vil stå på sidelinjen og se til. Han vil handle. - Planen er at indkøbe villaer, hvor der placeres hjertestartere og faste lægevagter, der står til rådighed, når ikke de er i akut tjeneste, siger Knud Rohde Nielsen og fortsætter: - Og på lang sigt kan der kobles ambulance og lægehelikopter til. Vil udfylde huller Knud Rohde Nielsen plan kommer efter, at han har fulgt med i TV2 Nords dækning af regionens planer om at tage op til fire beredskaber ud af drift ved sygdom eller personalemangel. Det sker, fordi der på området som minimum i 2023 vil være et merforbrug på fire millioner kroner. Merforbruget i 2023 er årsagen til, at Den Præhospitale Virksomhed, som blandt andet står for ambulancekørslen i det meste af regionen, nu må begrænse udgifterne til overtids- og ekstravagter. Og det ønsker Knud Rohde Nielsen ikke skal kunne bringe mulige konsekvenser for regionens borgere. Idet både kone og datter er uddannede sygeplejersker, mener han, at han ved en del om, hvor påkrævet akuthjælp er. - Ved du hvad, det går mig lidt på hjertet. For jeg synes virkelig, at ældre mennesker har et behov for at få hjælp, siger han og fortsætter: - Jeg håber på, at det her er noget, der vil hjælpe lidt på fremtiden. Et omfangsrigt projekt Men hvordan en 84-årig mand skal stå i spidsen for et så stort projekt, er en tanke, Knud Rohde Nielsen ved, vil opstå på førsteetagen hos op til flere personer. Og selvom Knud Rohde Nielsen selv har i sinde at smide penge i projektet, erkender han, at det på ingen måde vil være tilstrækkeligt. Derfor har han været vidt omkring for at finde virksomheder, der vil sponsorere projektet. Og selvom det efter sigende skulle bære frugt, ved han, at end ikke dét vil være nok. En del af løsningen lyder derfor på, at private vil kunne betale et mindre halvårligt tilskud til at kunne benytte sig af akutcenterprojektet. Det lyder måske af meget arbejde. Og især for en pensioneret herre, der afgjort har en del ambitiøse projekter bag sig, men er uddannet el-installatør og helikopterpilot. Men det lader ikke til at skræmme nordjyden af vejen. - Det er bare mig alene, der står som projektleder for det, og det er mig, der står for at prøve at få det op at stå. Og sådan er det bare, siger han. Der er jo mange, der kan sige, at de gerne vil starte et sådant projekt op, men hvordan kan man stole på, at du faktisk gør det? - Jamen de kan ringe til mig. Det må de gerne, og jeg er helt afgjort parat til at besvare spørgsmål, siger han. Behov for støtte Selvom Knud Rohde Nielsen stiller sig i spidsen for projektet, er han ikke bleg for at indrømme, at det kommer til at kræve en stor opbakning fra regionens beboere, virksomheder og hellere end gerne politikere. Hans drømmescenarie lyder dog, at det private akutcenter skal være stablet på benene inden for et år til halvandet. - For det er noget, der tager lang tid, og vi skal have køretøj, ambulancer, folk og bygninger. Hele baduljen skal stables op først, så det bliver noget af en udfordring.

Referat:
Knud Rohde Nielsen har et modsvar til regionens økonomiopbremsning hos Den Præhospitale Virksomhed.